Twee vas ná moord op gesinFoto: SAPD/Facebook Brig. Sabata Mokgwabone, woordvoerder van die polisie, het gesê die verdagtes is Vrydag in die Black Rock-gebied van die Mmakau-nedersetting buite Brits in hegtenis geneem. Die verdagtes, onderskeidelik 29 en 38 jaar oud, sal binnekort in die Brits-landdroshof verskyn op aanklag van moord, huisroof, poging tot moord en motordiefstal. Maroela Media het vroeër berig konst. Sello Lucky Sebati (42), sy 40-jarige vrou en hul kinders is op 6 Desember in hul huis in Makau doodgeskiet voor hul moordenaars met die gesin se Chrysler Voyager-voertuig gevlug het. Dit het intussen ook aan die lig gekom dat die 22-jarige dogter swanger was en die baba verloor het. Die egpaar se 15-jarige dogter was buite die huis tydens die skietery en is gewond terwyl sy gevlug het. Die gesin se voertuig is later verlate tussen bosse in Black Rock gevind. Mokgwabone het gesê Sebati was ŉ polisiekonstabel wat by die Hebron-polisiestasie gewerk het.